kardosdrur/scandi-wiki huggingface dataset:
Allan Søgaard Larsen

Allan Søgaard Larsen (født 29. januar 1956 i Strandby) er tidligere koncernchef for Falck A/S. I 2012 var han medstifter af LøkkeFonden.

Uddannelse 
Allan Søgaard Larsen blev i 1974 student fra Vesthimmerlands Gymnasium i Aars og fortsatte med uddannelse som cand.mag. på Aarhus Universitet med fokus på nordisk sprog og litteratur samt engelsk. Han blev cand.mag. i 1981 og færdiggjorde sit pædagogikum i 1982.

Karriere 
Han startede ud som lærer på Teknisk Skole i Randers, inden han skiftede retning i 1984 som personalekonsulent for Århus Sporveje under Århus Kommune, hvor han i 1987 blev udnævnt til personalechef.

I 1990 kom Allan Søgaard Larsen til Falck A/S (dengang Falck Redningskorps). Han blev først ansat som personalechef i Region Nord og Vest frem til 1995. Som personalechef var ansvarlig for regionens personaleforhold, forhandlinger med faglige organisationer, overenskomstforhandlinger og driftsmæssige forhold.

I 1995 blev han udnævnt til projektleder og underdirektør i Falck A/S, hvor han stod for sammenlægningen af Falck Securitas og Falcks Redningskorps. Det belønnede sig i 1997 med en stilling som divisionsdirektør i Region Vest, som dækker hele Jylland. 2000-2001 var han redningsdirektør for hele Falck-koncernen, og i 2001 blev han administrende direktør for Falcks Redningskorps, der på det tidspunkt var en del af Group 4 Falck.

Allan Søgaard Larsen var koncernchef i Falck A/S fra 2004-2016. Inden han i 2004 blev koncernchef for Falck A/S, var han senior vice president med ansvar for redningsaktiviterne i Europa for Group 4 Falck.

11. november 2011 blev han Ridder af Dannebrog.

Allan Søgaard Larsens renomme led en krank skæbne da Konkurrencerådet den 30. januar 2019 afgjorde, at Falck under Allan Søgaard Larsens ledelse havde misbrugt sin dominerende stilling ved at have fastlagt og implementeret en strategi om at ekskludere ambulanceentreprenøren BIOS fra det danske marked. Konkurrencerådet anmeldte sagen til Statsadvokaten for Særlig Økonomisk og International Kriminalitet med henblik på en strafferetlig forfølgelse.

Privat 

Allan Søgaard Larsen er gift og har to børn.

Kilder og henvisninger 

Erhvervsfolk fra Danmark
Riddere af Dannebrog
Fondsstiftere fra Danmark
Personer i Kraks Blå Bog
Morten R. Pedersen

Morten R. Pedersen (født 1968) er vicekoncernchef for Falck A/S. Han har været ansat i Falck i to omgange – først fra 1992 til 1997 og igen fra 2000. Han har bl.a. været økonomidirektør for Falcks Redningskorps og finansdirektør for Falck A/S, inden han i 2008 blev udnævnt til vicekoncernchef.

Erhvervsfolk fra Danmark
Bad Girls

Bad Girls er en amerikansk westernfilm fra 1994 med Madeleine Stowe, Mary Stuart Masterson, Andie MacDowell og Drew Barrymore. Den blev instrueret af Jonathan Kaplan fra et manuskript af Ken Friedman og Yolande Turner.

Handling 

Da den prostituerede Cody redder sin gode ven Anita fra en beruset kunde ved at dræbe ham, bliver hun dømt til hængning. Heldigvis kommer Anita og deres to gode veninder, Eileen og Lily, hende til undsætning og de flygter til Texas, forfulgt af Pinkerton detektiverne Graves og O'Brady. Da Cody hæver alle sine penge i en bank i Texas, tror de at de kan starte et helt nyt liv i Oregon. Men Codys gamle kæreste, Kid Jarrett tager alle hendes penge, da han selv og hans bande begår tyveri mod banken.

Medvirkende 
Madeleine Stowe – Cody Zamora
Mary Stuart Masterson – Anita Crown
Andie MacDowell – Eileen Spenser
Drew Barrymore – Lily Laronette
James Russo – Kid Jarrett
James LeGros – William Tucker
Robert Loggia – Frank Jarrett
Dermot Mulroney – Josh McCoy
Jim Beaver – Pinkerton detektiv Graves
Nick Chinlund – Pinkerton detektiv O'Brady

Eksterne henvisninger 
 

Amerikanske film fra 1994
Westernfilm fra USA
Rafael Pereira da Silva

Rafael Pereira da Silva (født 9. juli 1990 i Petrópolis, Rio de Janeiro) mere kendt som Rafael eller Rafael da Silva, er en brasiliansk fodboldspiller der i øjeblikket spiller for den franske Ligue 1-klub Olympique Lyon. Han spiller normalt forsvarsspiller i en højre back position, men kan også spille på den højre side af midtbanen. Han er tvillingebror til Fábio som spiller for Cardiff City.

Klubkarriere 
Rafaels professionelle fodboldkarriere begyndte med Fluminense i Brasilien, hvor han spillede på et ungdomsniveau. Rafael og hans bror Fábio fik opmærksomhed af Manchester United af klubspejderen Les Kershaw i sommeren 2005, mens de spillede for Fluminense i en ungdomsturnering i Hong Kong.

Han tilsluttede sig Manchester United i januar 2008 og lavede sin første optræden for klubben i en venskabskamp mod Peterborough United den 4. august. Rafael blev registreret i klubbens seniortrup i 2008-09-sæsonen og fik trøje nummer 21 lige efter Dong Fangzhuo. Han fik sin konkurrencedygtige debut på åbningsdagen af 2008-09-Premier League-sæsonen, hvor han kom ind i anden halvleg som udskifter for Fraizer Campbell mod Newcastle United.

Rafael fik sin første start for Manchester United den 23. september 2008, da han spillede højre back mod Middlesbrough i tredje runde af League Cup.  Hans første start i en europæisk turnering var ude mod AaB i UEFA Champions League den 30. september. Han blev valgt foran Manchester Uniteds førstevalg af højre backs Gary Neville og Wes Brown. Rafael formåede at yde en imponerende optræden, da han skabte problemer for det danske hold med sit angrebsspil og to flotte skud, før han blev skiftet ud efter 66 minutter på grund af en skade. 

Han fik sin første Premier League-start i Manchester Uniteds 4-0-sejr hjemme mod West Bromwich Albion den 18. oktober 2008.  Hans første mål for Manchester United kom i det 90. minut i sin syvende kamp for klubben, i et 2-1-nederlag til Arsenal på Emirates Stadium den 8. november 2008.

Den 3 august 2015, skrev Rafael under på en 4-årig kontrakt med den franske storklub Olympique Lyon.

International karriere 
Rafael har (pr. 11. august 2012) spillet 2 kampe for Brasiliens landshold. Den 26. maj 2012 fik Rafael sin debut imod .
I 2007 spillede Rafael for Brasiliens U/17-fodboldlandshold i FIFA U-17 World Cup. Derudover har han også spillet for landets U/23-landshold.

Karrierestatistikker

Hæder

Manchester United 
FA Community Shield
 Vinder (1): 2008
UEFA Super Cup
 Runner-up (1): 2008

Referencer

Eksterne henvisninger 
 Profil af Rafael da Silva hos ManUtd.com 

Fodboldspillere fra Brasilien
Fodboldspillere fra Manchester United F.C.
Frederikssund Gymnasium og HF

Frederikssund Gymnasium og HF er et mindre gymnasium beliggende i Frederikssund. Gymnasiet har 500 elever og beskæftiger 50 lærere.

Indtil 2006 var navnet Frederikssund Amtsgymnasium. I 2014 ændredes navnet til Frederikssund Gymnasium og HF efter at gymnasiet igen oprettede HF.

Studieretninger 
STX - Almen Studentereksamen

HF - Højere Forberedelseseksamen

HTX - Højere Teknisk Eksamen

Kendte studenter 
 1976: Morten Meldgaard, lic.scient. i zoologi fra Københavns Universitet og museumsdirektør samt adjungeret professor i arktisk miljøhistorie ved Syddansk Universitet
 1981: Lotte Henriksen, cand.scient.adm. fra Roskilde Universitetscenter og politiker, tidligere MF

Eksterne henvisninger 
 Frederikssund Gymnasiums hjemmeside 
 Ny rektor fra 1. December 2019 

Etableret i 1970
Gymnasier i Danmark
Gymnasium
Argentinas præsidenter

Argentinas præsident er Argentinas statsoverhoved og leder af landets regering. Siden 1983 har Argentina været et demokrati og regeringen og præsidenten er valgt inden for rammerne af et flerparti demokrati.

Argentina fik sin uafhængighed i 1816, men i den første lange årrække efter uafhængigheden var landet præget af fraværet af en stærk og effektiv central statslig magtstruktur. Gennem en lang periode var landet opdelt i en række provinser, der kun var forenet i en løs føderal struktur. I en længere periode på 28 år var der slet ikke en føderal regering overhovedet. 

Efter en permanent samling af de mange provinser, blev Bartolomé Mitres i 1862 den første præsident i det forenede Argentina. Den efterfølgende oversigt omfatter derfor kun argentinske statsledere efter 1862. 

Argentinas historie er derudover præget af politisk ustabilitet, forandringer og uroligheder. Der har været flere statskup og en række af Argentinas statsledere er indsat af militærjuntaer og er dermed ikke lovligt demokratisk valgte præsidenter. Det sidste militærkup foregik i 1976, men siden parlamentsvalget i 1983 har Argentina været et parlamentarisk demokrati.

Argentinas nuværende præsident er Alberto Fernández, der blev valgt ved valget i 2019.

Argentinas præsidenter 

Bemærkningen "(indsat af militæret)" omfatter regeringsledere m.m., som enten er direkte indsat af militæret eller som på anden måde har meget tætte relationer til militæret.

 
 Præsidenter
Lister over præsidenter

es:Presidente de la Nación Argentina
Det sydslesvigske Samråd

Det sydslesvigske samråd er et samarbejdsorgan, hvor det danske mindretals organisationer koordinerer fælles interesser og initiativer.

De vigtigste organisationer, der samarbejder gennem Sydslesvigsk Samråd er:
Sydslesvigsk Forening (SSF), Dansk Skoleforening for Sydslesvig, Sydslesvigs danske Ungdomsforeninger (SdU), Dansk Kirke i Sydslesvig, Dansk Centralbibliotek for Sydslesvig, Dansk Sundhedstjeneste for Sydslesvig, Flensborg Avis og Sydslesvigsk Vælgerforening (SSW).

Eksterne henvisninger
 Samrådets hjemmeside 

Samråd
Organisationer fra Tyskland
Indre Missions Ungdom

Indre Missions Ungdom, oftest bare kaldt IMU, er Indre Missions ungdomsarbejde i Danmark. IMU har til formål at give budskabet om Jesus videre til den yngre del af befolkningen. IMU har en række mødefællesskaber, der normalt hører under et IM-samfund i et missionshus. Disse mødes normalt en gang i ugen. Her mødes de unge til bibelundervisning, lovsang, andagt og andre aktiviteter. For teenagere er der mange steder oprettet en teenklub, hvor programmet er anlagt for teenagere. Derudover der der en række landsarrangementer.

IMU blev stiftet den 9. april 1979, efter at Indre Mission brød med KFUM og KFUK i 1978. IMU er tættere knyttet til Indre Mission, end KFUM & K var det. Blandt andet er det Indre Mission, der ansætter IMU's medarbejdere, og det er Indre Missions hovedbestyrelse, der nedsætter ledelsen.

Den nuværende (maj 2022) landsleder i IMU er Daniel Præstholm.

IMUs landsledere 
Til at starte med hed titlen "Landsungdomssekretær", men blev senere ændre til "Landsleder" under Anders Møberg.
 Leif Kristiansen, 1. februar 1981 - 30. september 1985
 Jens Olesen, 1. oktober 1985 - 31. maj 1990
 Peter Nord Hansen, 1. august 1990 - 31. december 1998
 Erik Holmgaard, 1. januar 1999 - 31. december 2005
 Anders Møberg, 1. januar 2006 - 31. august 2012, titel af landsleder fra juni 2010
 Tonny Dall Sørensen, 1. september 2012 - 31. august 2017
 Niels Hankelbjerg Mortensen, 1. september 2017 - 30. september 2021
 Daniel Præstholm, 1. oktober 2021 -

Eksterne henvisninger 
 IMU's website

Danske kirkelige foreninger
Ungdomsorganisationer i Danmark
Etableret i 1979
Ungdom
William R. King

William Rufus DeVane King (født 7. april 1786 i Sampson County, North Carolina, død 18. april 1853 i Selma, Alabama) var en amerikansk demokratisk politiker og USA's 13. vicepræsident. Hans periode som vicepræsident var den tredje korteste, 45 dage. De to kortere embedsperioder indehaves af John Tyler og Andrew Johnson som både tiltrådte præsidentembedet.

King studerede ved University of North Carolina. I 1806 indledede han sin karriere som advokat i Wilmington. Han var medlem af Repræsentanternes hus 1811-1816. Derefter arbejdede han som diplomat i Napoli og Sankt Petersborg. I 1818, efter hjemkomsten til USA, flyttede han til Alabama. Da Alabama blev en delstat, blev King valgt King til USA's senat. Han blev genvalgt fire gange og var senator fra december 1819 til april 1844. Han var bl.a. ordfører for handelsudvalget og president pro tempore i senat. Han trådte tilbage fra senatet i 1844 for at blive USA's minister i Frankrig. Han vendte hjem fra Frankrig i 1846. Derefter blev han igen senator 1848-1852 og de to sidste år i senatet var han president pro tempore en gang til.

Eksterne henvisninger 

USA's vicepræsidenter
Medlemmer af Repræsentanternes Hus i USA
Diplomater fra USA
Medlemmer af Senatet i USA
Personer fra North Carolina
Erwin Sellering

Erwin Sellering (født 18. oktober 1949 i Sprockhövel, Nordrhein-Westfalen, Tyskland) er en tysk politiker, der fra 2008 til 2017 var ministerpræsident i delstaten Mecklenburg-Vorpommern, valgt for SPD. Fra 2006 var han delstatens social- og sundhedsminister, og 2000-2006 justitsminister.

Sellering har en juridisk embedseksamen fra universiteterne i Heidelberg, Bochum og Münster. I 1981 blev han udnævnt til dommer i Gelsenkirchen, og fra 1994 var han ledende dommer i Greifswald. I 1996 blev han viceretspræsident samme sted. Fra 1998 til 2000 var han afdelingsleder i Statskansleriet i Mecklenburg-Vorpommern. 

Han blev medlem af SPD i 1994, og blev i 1996 været medlem af ledelsen af partiet i Mecklenburg-Vorpommern; siden 2003 næstformand. Han blev valgt som formand for partiet i hele delstaten i 2007 og tillige formand i Vorpommern. Han blev valgt til landdagen første gang i 2002. To år tidligere var han blevet udnævnt til justitsminister i Harald Ringstorffs regering. I 2006 blev han social- og sundhedsminister. Ringstorff annoncerede sin afgang som ministerpræsident i august 2008, og i oktober blev Sellering af 40 ud af 45 medlemmer af landdagen valgt til ny ministerpræsident. Han blev genvalgt i landdagsvalg i 2011 og 2016, men trak sig tilbage i 2017 på grund af sygdom og blev efterfulgt af Manuela Schwesig.

Eksterne henvisninger 

 Biografi hos delstatsregeringen 

Ministerpræsidenter fra Tyskland
Politikere fra SPD
Personer fra Nordrhein-Westfalen
Philippsreut

Philippsreut er en kommune i Landkreis Freyung-Grafenau i Regierungsbezirk Niederbayern i den tyske delstat Bayern.
Den er en del af Verwaltungsgemeinschaft Hinterschmiding og statsanerkendt rekreationsby.

Geografi 

Kommunen ligger i Region Donau-Wald i Bayerischer Wald ved grænsen til Tjekkiet, 15 km nordøst for landkreisens admininstrationsby Freyung. I kommunen ligger skicenteret Mitterfirmiansreut ved det 1.140 meter høje Almberg. I de højere liggende dele af kommunen er der et temmelig råt klima, præget af en kold nordøstenvind, kaldet Böhmwind.
 
Der er disse landsbyer og bebyggelser: Annathal, Philippsreut, Vorderfirmiansreut, Mitterfirmiansreut, Hinterfirmiansreut (kaldes lokalt die Schmelz på grund af en tidligere glashytte på stedet), Alpe og Marchhäuser.
Søvnløshed

Insomni eller søvnløshed er en lidelse, der gør at man ikke kan sove. Enten fordi det er svært at falde i søvn, eller fordi det er svært at opnå en stabil søvn. Søvnløshed er en lidelse, der er svær at definere. Der er tre former; forbigående, akut og kronisk søvnløshed.

Den er en meget almindelig og rammer de fleste mennesker. I et moderne samfund lider ca. 5-10 % af søvnløshed. 

Søvnløshed kan være et symptom på forskellige lidelser. Den akutte form kan have meget forskellige årsager som bekymring, sorg, angst, jetlag, forventning om ikke at kunne sove eller stress. Grunden til insomni er den egentlige sygdom, hvor insomni blot er et symptom derpå.

Den kan også skyldes lyde, lys, sengen eller temperaturen. Akut insomni går over til kronisk insomni efter ca. 3 uger og kræver måske behandling. Den langvarige form af insomni kan skyldes psykiske lidelser som depression. Flere smertefulde sygdomme kan give insomni.

Behandlingen består i at finde årsagen.

Se også 
 Hypersomni
 Søvnproblemer

Referencer 

Psykiske sygdomme
Søvn
Partenope

Partenope er en opera af Georg Friedrich Händel.  

Operaen er sjældent opført i nutiden. Den blev i 2008 opført på Det Kongelige Teater med Andreas Scholl, Lars Ulrik Mortensen og Francesco Gerin.

Operaer af Georg Friedrich Händel
Ole von Beust

Ole von Beust (født Carl-Friedrich Arp Freiherr von Beust 13. april 1955 i Hamborg) er en tysk politiker, der  2001–2010 var førsteborgmester i Hamborg valgt for CDU. Fra 2007 til 2008 var han også præsident for Bundesrat. Han trak sig fra posten som førsteborgmester den 25. august 2010, og blev efterfulgt af Christoph Ahlhaus.

von Beust blev cand. jur. fra Universität Hamburg i 1983 og drev egen advokatvirksomhed. 

I 1971 meldte han sig ind i CDU og blev i 1973 ansat som assistent for CDU i Hamburgische Bürgerschaft. Fra 1977 til 1983 var han landsformand for Junge Union, CDU og CSU's ungdomsorganisation, og i 1978 blev han medlem af Bürgerschaft. Han blev medlem af ledelsen af CDU i Hamborg i 1992  og siden 1998 desuden medlem af landsledelsen. I 1993 blev han formand for CDU's gruppe i Hamburgische Bürgerschaft og i 1997 partiets spidskandidat. Han trak sig tilbage.

Ved valget i 2001 lykkedes det trods tilbagegang for CDU von Beust at danne regering med Rechtsstaatlicher Offensive og FDP. Han blev således den anden førsteborgmester i byen, der repræsenterer CDU. Den første var Kurt Sieveking.

Referencer

Eksterne henvisninger 

Borgmestre i Hamborg
Politikere fra CDU
Personer fra Hamborg
Politikere der er LGBT-personer
Powell-doktrinen

Powell-doktrinen er en journalistisk betegnelse for de principper for militært engagement, som general Colin Powell byggede sin udenrigspolitik på, da han som USA´s stabschef var øverste leder for de amerikanske styrker i Golfkrigen. Doktrinen bygger i høj grad på Weinberger Doktrinen (Caspar Weinberger var Powells tidligere chef og forgænger som minister). 

Powell-doktrinen stiller en række spørgsmål, som skal kunne besvares bekræftende, før et militært indgreb bliver tiltrådt af De Forenede Stater: 

 Er vitale nationale sikkerhedsinteresser i fare? 
 Har vi (USA) et klart opnåeligt mål? 
 Er risici og omkostninger blevet fuldt og helt ærligt analyseret?
 Er alle andre ikke-voldelige politiske løsninger blevet fuldt udnyttet? 
 Er der en brugbar tilbagetrækningsstrategi for at undgå et udsigtsløst engagement?
 Er konsekvenserne for vores indsats er blevet grundigt overvejet? 
 Støttes foranstaltningerne af den amerikanske befolkning? 
 Har vi (USA) en ægte bred international støtte? 

Det femte punkt i doktrinen er ofte fortolket således, at USA ikke bør involvere sig i fredsbevarende eller nationale operationer. 

Powell udvidede doktrinen ved at erklære, at i særlige tilfælde skal enhver ressource og ethvert redskab tages i anvendelse for at opnå afgørende styrke mod fjenden. Brug af overvældende magt skal maksimerer mulighederne for succes og minimerer tab og skal hurtigt afslutte konflikten ved at tvinge den svagere magt til at kapitulere. Dette er helt i tråd med klassisk vestlig militærstrategi med rod i Carl von Clausewitz's afhandling Om krig. 

Tankegangen om brug af overvældende magt, for at skræmme modstanderen til overgivelse, er imidlertid blevet kritiseret internationalt for at være i modstrid med proportionalitetsprincippet. Det er et alment princip i international ret som tilsiger at et indgreb ikke bør være mere vidtgående end hvad formålet tilsiger.  

Doktrinen er blevet benyttet til med sammenligning af Vietnamkrigen, Golfkrigen, og Irakkrigen.

Politiske doktriner
Golgata

Golgata (af aramæisk Gûlgaltâ, af hebraisk gulgoläth hovedskal) er ifølge Det Nye Testamente, det sted Jesus blev korsfæstet og betyder hovedskalssted (ligeledes også på  og , Kraníou Tópos). Navnet skyldes sandsynligvis stedets form eller dets brug som henrettelsesplads. Golgata formodes at ligge der, hvor gravkirken nu ligger, lige uden for Jerusalems bymur nær hovedvejen ind til byen. Senere legendedannelse fremhæver Golgata som verdens midtpunkt, hvor indgangen til jordens indre findes, og hvor Adam er begravet (jf. visse jødiske og kristne traditioner, hvor navnet hovedskallen hentyder til Adams kranie).

Golgata i Bibelen 
Selvom det siden det sjette århundrede har været antaget, at Golgata var en høj, så kaldes det ifølge evangelierne blot et sted. At stedet kaldes hovedskal er nævnt i alle fire beretninger i de kristne kanoniske evangelier:

 Matthæusevangeliet:
Da de kom ud til det sted, der hedder Golgata – det betyder Hovedskalsted ()

 Markusevangeliet:
De førte ham ud til stedet Golgata – det betyder Hovedskalsted. ()
 
 Lukasevangeliet:
Og da de kom til det sted, som kaldes Hovedskallen, korsfæstede de ham og forbryderne dér ()

 Johannesevangeliet:
 han bar selv korset og gik ud til det sted, som kaldes Hovedskalsted, og som på hebraisk hedder Golgata ()

Eksterne henvisninger 

 Golgotha (Calvary) Hill-Photo: white stones, here visible right and left in the underground  
 The Hill of Calvary (Golgotha) shown in its original state 
 Location of Golgotha

Jesus
Steder i Det Nye Testamente
Jerusalem
Hebraiske ord og vendinger
Semitiske ord og vendinger
Søvnproblemer

Søvnproblemer er almindelige symptomer, hvor ens søvn ikke er, som den bør være. Søvnproblemer kan deles ind i 2 slags; Insomni og hypersomni. Ved insomni mangler man søvn og ved hypersomni sover man for meget.

Konsekvenserne af manglende eller dårlig søvn, kan godt være til at overskue hvis ikke det foregår over en længere periode. Men hvis man kommer i søvnunderskud over længere tid, kan det få alvorlige konsekvenser for den fysiske og mentale sundhed.

Manglende søvn over en længere periode kan nedsætte immunforsvaret og øge risikoen for; infektioner, lavere metabolisme, overvægt, diabetes 2, irritabelt humør, koncentrationsbesvær, psykiske sygdomme(fx depression og angst), hjerteproblemer, fremskynde udviklingen af Alzheimers -og i sin yderste konsekvens forårsage en for tidlig død.

For børn kan manglende søvn have en negativ konsekvens for barnets udvikling og hvis der er tale om søvnbesvær hos barnet, kan det være hensigtsmæssigt at iværksætte visse tiltag for at forbedre søvnen. Det kan være nedgearing før sengetid, mindske stimuli i løbet af dagen, massage og tryk på led og muskler eller introduktion af en tyngdedyne, som dæmper barnets motoriske uro og giver lettere indsovning og færre opvågninger i løbet af natten.

Se også 
 Insomni
 Hypersomni
 Søvnparalyse
 Søvnapnø

Noter 

Psykiske sygdomme
Problemer
Jomfrufødsel

Jomfrufødsel er betegnelsen for det kristne dogme, at Jesus blev undfaget ved Helligånden og født af en jomfru og er den udbredte opfattelse i al traditionel kristendom. Jomfrufødslen er forudsagt i Gammel testamente, og bevidnes i Matthæusevangeliet og Lukasevangeliet, der begge fortæller, at Maria blev gravid ved Helligånden, samt i Johannesevangeliets første kapitel, hvor det forklares at Ordet fra Gud, som selv var Gud, blev kød ved Jesu fødsel. I modsætningen til mange øvrige religioner skal jomfrufødslen forstås i strikteste forstand uden nogen naturlig eller overnaturlig farfunktion. At Helligånden skulle komme over hende (overskygge hende) hentyder ikke til nogen seksuelt akt men til en gerning parallel med skabelsen og frelseshistorien. Altså som et under, det skete med Maria.

Historisk 
Dato for jomfrufødslen kendes ikke fra de hellige skrifter. Den romerske kejser reintroducerede fejringen af guddommen Sol Invictus i år 274, og kristne valgte at overtage denne dato for at markere overgangen fra soldyrkelse til kristusdyrkelse. Fejringen havnede dermed den 25. december, uden at nogen har påstået, at det skulle være den eksakte dato for Jesu fødsel .

Den kristne opfattelse 
I den mest almindelige kristne trosbekendelse, den apostolske trosbekendelse, bekendes det at Jesus var født af Jomfru Maria, og det udtrykker hvordan Jesu fødsel var et unikt mirakel og en understregning af, at han var den ventede og lovede Messias fra Det Gamle Testamente. Jomfrufødslen er forudsætningen for inkarnationslæren, at det var Gud selv der blev menneske i Jesus, men i ligeså høj grad et vidnesbyrd om Jesu menneskelighed, at Jesus er af Adams slægt.

Muslimsk opfattelse 
I muslimsk tro anses Jesus også for født af en jomfru, men uden guddommelighed.

Partenogenese 
Partenogenese (det græske ord for jomfrufødsel) er betegnelsen for et usædvanligt naturfænomen, hvor visse arter under ekstreme tilfælde forplanter sig uden en han, altså en naturlig jomfrufødsel.

Se også 
 Jomfru Marias ubesmittede undfangelse
 Jesu fødsel
 Jul

Referencer 

Jesus
Jomfru Maria

th:การคืนพระชนม์ของพระเยซูคริสต์